Temeljem članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), a u svezi članka 3. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore ("Službeni list Europske unije" L 352/1 od 24. prosinca 2013. godine), Uredbe Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućoj prilagodbi ("Službeni list Europske unije" L 215/3 od 7. srpnja 2020. godine) i članka 4. stavak 1. podstavak 3. te članka 10. Zakona o državnim potporama ("Narodne novine" broj 47/14. i 69/17.), Skupština Osječko-baranjske županije donijela je na _____. sjednici  ______________ 2022. godine


O D L U K U

o potporama za poticanje razvoja poduzetništva
na području Osječko-baranjske županije


I.	TEMELJNE ODREDBE

Članak 1.

Radi poticanja razvoja malog gospodarstva i poduzetništva na području Osječko-baranjske županije (u nastavku: Županija), ovom Odlukom uređuju se uvjeti, način, te postupak odobravanja potpora iz proračuna Županije (u nastavku: Proračun).

Članak 2.

Pod potporama za poticanje razvoja poduzetništva (u nastavku: potpore), u smislu ove Odluke, podrazumijevaju se nepovratna financijska sredstva odobrena iz Proračuna za programe, projekte i aktivnosti usmjerene postizanju ciljeva razvoja malog gospodarstva i poduzetništva utvrđenih strategijskim i programskim odrednicama razvoja Županije, koja su u Proračunu planirana kao subvencije, donacije i pomoći, a za koja Proračunom ili posebnom odlukom Skupštine Županije nisu utvrđeni krajnji korisnici.

Pod potporama, u smislu ove Odluke, ne podrazumijevaju se financijska sredstva koja Županija osigurava temeljem posebnih zakona odnosno sredstva kojima Županija temeljem posebnih akata sufinancira zajedničke projekte.

Potpore se ne dodjeljuju za troškove PDV-a i drugih poreza, carina i druge srodne troškove.

	Iznimno, potpore se dodjeljuju i za troškove PDV-a pravnim i fizičkim osobama koje nisu u sustavu PDV-a.

Potpore za poticanje razvoja poduzetništva u poljoprivredi, šumarstvu, ribarstvu i turizmu odobravaju se pod uvjetima, po postupku i na način utvrđen posebnim odlukama Skupštine Županije.

	Iznimno, potpore za poticanje razvoja turizma u obliku sufinanciranja kamatne stope na poduzetničke kredite iz programa Hrvatske banke za obnovu i razvitak odobravaju se pod uvjetima, po postupku i na način utvrđen ovom Odlukom.

Članak 3.

Potpore se odobravaju za programe, projekte i aktivnosti utvrđene godišnjim Programom poticanja poduzetništva Županije (u nastavku: Program poticanja poduzetništva), u okviru sredstava planiranih Proračunom, temeljem podnesenih prijava obrazloženih i dokumentiranih na način utvrđen ovom Odlukom.

U postupku odobravanja potpora po ovoj Odluci koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti.
Iznosi potpora odobrenih temeljem ove Odluke ne mogu prelaziti iznose utvrđene za potpore male vrijednosti tijekom tri proračunske godine.

Članak 4.

U postupku odlučivanja o odobravanju potpore nadležno tijelo ocjenjuje koliko program, projekt ili aktivnost za koje se traži potpora pridonosi ostvarivanju ciljeva utvrđenih planskim razvojnim dokumentima Županije te Programom poticanja poduzetništva, a osobito koliko pridonosi:
· očuvanju postojećih radnih mjesta odnosno povećanju zaposlenosti,
· povećanju broja subjekata malog gospodarstva,
· osiguranju trajnosti poslovanja tražitelja potpore,
· razvoju poduzetničkih potpornih institucija,
· povećanju konkurentnosti subjekata malog gospodarstva,
· lakšem prodoru na inozemna tržišta,
· povećanju domaćih i stranih ulaganja,
· promjeni strukture djelatnosti u korist proizvodnje,
· jačanju izvozne orijentacije i supstituciji uvoza,
· razvoju i stvaranju inovativnih proizvoda i usluga.

Članak 5.

Korisnici potpora iz članka 2. ove Odluke su subjekti malog gospodarstva, poduzetničke potporne institucije te druge fizičke i pravne osobe koje imaju prebivalište odnosno sjedište na području Županije, a koje ispunjavaju uvjete utvrđene ovom Odlukom i posebnim propisima odnosno pravilima o potporama male vrijednosti.

Subjekti malog gospodarstva, u smislu ove Odluke, su trgovačka društva, obrti i zadruge koje samostalno i trajno obavljaju dopuštene djelatnosti radi ostvarivanja dobiti odnosno dohotka na tržištu utvrđene prema kriterijima propisanim Zakonom o poticanju razvoja malog gospodarstva.

Poduzetničke potporne institucije, u smislu ove Odluke su lokalne razvojne agencije, poduzetnički centri, inkubatori i akceleratori, stručno-poslovne organizacije (komore) i udruge malog gospodarstva i poduzetništva, znanstvene i obrazovne institucije te druge fizičke i pravne osobe koje pružaju podršku razvoju poduzetništva.

Pravo na podnošenje prijave nemaju poduzetnici u stečaju ili u postupku predstečajne nagodbe, odnosno poduzetnici u postupku likvidacije.

Iznimno, potpore iz članka 6. točke 3. ove Odluke mogu ostvariti i poduzetnici koji su u stečaju ili u postupku predstečajne nagodbe ukoliko su poslovno aktivni, imaju zaposlene i podmiruju svoje obveze.

Pravo na podnošenje prijave imaju samo podnositelji iz stavka 1. ovog članka koji su u cijelosti opravdali namjensko korištenje ranije dodijeljenih sredstava iz Proračuna.

II.	VRSTE POTPORA

Članak 6.

Potpore se odobravaju u obliku:
1.	sufinanciranja kamatne stope na poduzetničke kredite
2.	potpore za pokretanje, razvoj i unaprjeđenje poslovanja
3.	potpore poduzetnicima uslijed otežanih uvjeta poslovanja
4.	potpore za razvoj i primjenu inovacija i novih proizvoda
5.	potpore za informiranje i obrazovne aktivnosti
6.	potpore za savjetovanje i mentoriranje poduzetnika
7.	potpore za promotivne aktivnosti
8.	potpore za učeničko poduzetništvo.
1.	Sufinanciranje kamatne stope na poduzetničke kredite

Članak 7.

Sufinanciranje kamatne stope na poduzetničke kredite odobrava se pod uvjetima, po postupku i na način utvrđen ugovorom s resornim ministarstvom i Hrvatskom bankom za obnovu i razvitak kao sufinancijerom odnosno poslovnom bankom putem koje se kredit realizira.

2.	Potpora za pokretanje, razvoj i unaprjeđenje poslovanja

Članak 8.

Potpora za pokretanje, razvoj i unaprjeđenje poslovanja dodjeljuje se za ulaganja u pokretanje, razvoj i unaprjeđenje poslovanja s ciljem podizanja razine kvalitete, produktivnosti ili konkurentnosti, održavanje ili povećanje razine zapošljavanja odnosno ostvarenje drugih ciljeva utvrđenih planskim razvojnim dokumentima Županije i/ili  Programom poticanja poduzetništva, a osobito za:
· ulaganja u razvoj proizvoda i usluga i modernizaciju procesa,
· kupovinu, izgradnju i rekonstrukciju poslovnog prostora.

Članak 9.

Potpora iz članka 8. ove Odluke iznosi do 50% opravdanih troškova izvršenog ulaganja, a najviše do iznosa od 15.000,00 kuna za korisnike potpore čija je pretežita djelatnost i izvršeno ulaganje u prerađivačku industriju.

	Opravdani trošak izvršenog ulaganja u smislu stavka 1. ovog članka smatra se troškom u trenutku izdavanja računa.     

Potpora se pojedinom korisniku može dodijeliti samo jedanput tijekom jedne proračunske godine. 

Opravdanim troškovima za korištenje potpore iz članka 8. ove Odluke smatraju se troškovi: 
- 	nabave strojeva i opreme za obavljanje pretežite djelatnosti,	
-	kupovine, izgradnje i rekonstrukcije poslovnog prostora za obavljanje pretežite djelatnosti, 
-	investicijskog i tekućeg održavanja poslovnog prostora za obavljanje pretežite djelatnosti,
-	nabave računalne opreme, kupovine ili zakupa licenciranih računalnih programa. 

Kao opravdani trošak izgradnje, rekonstrukcije, investicijskog i tekućeg održavanja poslovnog prostora ne smatra se trošak koji se odnosi samo na troškove materijala za izgradnju, rekonstrukciju, investicijsko i/ili tekuće održavanje poslovnog prostora ili samo trošak radova već ukupni troškovi materijala za izvođenje radova i troškovi radova.

Članak 10.

Pravo prijave za korištenje potpore iz članka 8. imaju subjekti malog gospodarstva.

Članak 11.

Potpora iz članka 8. dodjeljuje se pod uvjetima iz članka 5. ove Odluke i sljedećim uvjetima:
· da podnositelj prijave u vlasničkoj i/ili osnivačkoj strukturi nema udjele Republike Hrvatske, jedinice područne (regionalne) samouprave ili jedinice lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave te da ima sjedište, a vlasnik obrta i prebivalište na području Županije,
· da podnositelj prijave obavlja prerađivačku djelatnost kao pretežitu prema važećoj Nacionalnoj klasifikaciji djelatnosti,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini, ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da se mjesto ulaganja nalazi na području Županije,
· da se program odnosno namjena za koju se traži potpora odnosi na izvršena ulaganja u pokretanje, razvoj i unaprjeđenje poslovanja s ciljem podizanja razine kvalitete, produktivnosti ili konkurentnosti, održavanja ili povećanja razine zapošljavanja odnosno ostvarenja drugih ciljeva utvrđenih planskim razvojnim dokumentima Županije i/ili Programom poticanja poduzetništva,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.

3.	Potpore poduzetnicima uslijed otežanih uvjeta poslovanja

Članak 12.

	Potpore poduzetnicima uslijed otežanih uvjeta poslovanja dodjeljuju se kako bi se smanjili negativni učinci vanjskih utjecaja na poslovanje poduzetnika u uvjetima kao što su bolesti širih razmjera, poplave, požari, potresi i drugi oblici više sile koja utječe na organizaciju poslovanja, prihode poslovanja i drugo što je od utjecaja na razinu produktivnosti i konkurentnosti na tržištu te na održavanje i povećavanje razine zaposlenosti.  

Članak 13.

	Iznos potpore iz članka 12. ovisi o iznosu planiranih sredstava za tu namjenu u proračunu Županije za tekuću godinu i broju radnika podnositelja prijave na javni poziv iz članka 36. ove Odluke koji ispunjavaju uvjete za dodjelu potpore.

Članak 14.

Pravo prijave za korištenje potpore iz članka 12. imaju subjekti malog gospodarstva.

Članak 15.

Potpora iz članka 12. dodjeljuje se pod uvjetima iz članka 5. ove Odluke i sljedećim uvjetima:
· da podnositelj prijave u vlasničkoj i/ili osnivačkoj strukturi nema udjele Republike Hrvatske, jedinice područne (regionalne) samouprave ili jedinice lokalne samouprave te pravnih osoba čiji je vlasnik i/ili osnivač Republika Hrvatska, jedinica područne (regionalne) samouprave ili jedinica lokalne samouprave te da ima sjedište, a vlasnik obrta i prebivalište na području Županije,
· da je podnositelj prijave upisan u registar trgovačkog suda, odnosno obrtni registar te da ima izvršenu prijavu  radnika u sustav osiguranika Hrvatskog zavoda za mirovinsko osiguranje,
· da podnositelj prijave ima najmanje jednog, a ne više od pedeset zaposlenih radnika,
· da podnositelj prijave ima smanjenje prihoda/primitaka u određenom razdoblju u odnosu na prethodno razdoblje,
· da je podnositelj prijave do dana podnošenja prijave za dodjelu potpore uredno podmirio poreze, doprinose te plaće i druge obveze prema radnicima.

Župan svojim aktom, uvažavajući razloge radi kojih se dodjeljuje potpora, detaljnije razrađuje uvjete iz stavka 1. ovog članka u smislu određivanja pada prihoda u određenom razdoblju u odnosu na prethodno razdoblje, ključnih datuma ili razdoblja koja se promatraju kod pada prihoda i odobravanja potpore, a po potrebi može utvrditi i druge uvjete za dodjelu potpore.

4.	Potpora za razvoj i primjenu inovacija i novih proizvoda

Članak 16.

Potpora za razvoj i primjenu inovacija i novih proizvoda dodjeljuje se za inovativne aktivnosti kojima se povećava konkurentnost i pokreće rast gospodarstva, a osobito za:
· razvojne projekte kojima se potiče i pomaže razvoj poduzetništva temeljenog na znanju,
· razvoj prototipova i novih proizvoda,
· zaštitu i upravljanje intelektualnim vlasništvom,
· komercijalizaciju inovacija.

Članak 17.

Potpora iz članka 16. iznosi do 75% opravdanih troškova.

Opravdanim  troškovima za korištenje potpore iz članka 16. ove Odluke smatraju se troškovi: 
-	istraživanja i razvoja novih tehnologija,
-	razvojnog istraživanja za stvaranje novih proizvoda ili usluga ili unapređenje poslovnih procesa,
-	ulaganja u završnu fazu razvoja i komercijalizaciju novih proizvoda ili usluga,
-	zaštite i upravljanja intelektualnim vlasništvom,
-	ulaganja u probnu proizvodnju.

Članak 18.

Pravo prijave za korištenje potpore iz članka 16. imaju subjekti malog gospodarstva, poduzetničke potporne institucije evidentirane u Jedinstvenom registru poduzetničke infrastrukture,  udruge inovatora te inovatori – fizičke osobe.

Članak 19.

Potpora iz članka 16. dodjeljuje se pod uvjetima iz članka 5. ove Odluke i sljedećim uvjetima:
· da se mjesto ulaganja nalazi na području Županije,
· da se program odnosno namjena za koju se traži potpora odnosi na povećanje konkurentnosti  i razvoj gospodarstva temeljenog na ulaganjima u nova znanja, inovacije i nove proizvode, 
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.

Pored uvjeta iz stavka 1. ovog članka moraju biti ispunjeni i sljedeći uvjeti:
a)	za subjekte malog gospodarstva i poduzetničke potporne institucije:
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave;
b)	za udruge inovatora:
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje 20 članova;
c)	za inovatore - fizičke osobe:
· da podnositelj prijave ima prethodno pozitivno mišljenje institucije poduzetničke podrške ili udruge inovatora.





5.	Potpora za informiranje i obrazovne aktivnosti

Članak 20.

Potpora za informiranje i obrazovne aktivnosti dodjeljuje se za informativnu i obrazovnu djelatnost usmjerenu jačanju poduzetničkih kompetencija odnosno podizanju razine poduzetničkih znanja i vještina poduzetnika,  te učenika i studenata, a osobito za:
· pripremu i izradu sadržaja namijenjenih informiranju poduzetnika kroz tiskane i elektroničke medije,
· izradu poduzetničkih publikacija i srodnih informativnih i edukativnih materijala,
· organiziranje i provođenje seminara, tribina, radionica i foruma te drugih oblika obrazovanja i osposobljavanja poduzetnika. 

Članak 21.

Potpora iz članka 20. ove Odluke za informiranje iznosi do 75% opravdanih troškova, a za oblike edukacije i do 100% opravdanih troškova.

Opravdanim troškovima za korištenje potpore iz članka 20. ove Odluke smatraju se troškovi:
· vezani uz najam prostora i drugi neposredni troškovi vezani uz prostor za održavanje edukacije,
· predavača,
· izrade, pripreme i tiskanja publikacija,
· usluga medija.

Članak 22.

Pravo prijave za korištenje potpore iz članka 20. ove Odluke imaju poduzetničke potporne institucije te subjekti malog gospodarstva.

Članak 23.

Potpora iz članka 20. dodjeljuje se pod uvjetima iz članka 5. ove Odluke i sljedećim uvjetima:
· da je program, projekt ili aktivnost primarno namijenjen korisnicima koji imaju prebivalište odnosno sjedište na području Županije,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da se program odnosno namjena za koju se traži potpora odnosi na unapređenje razine informiranosti te razvoj poduzetničkih znanja i vještina, te kroz pozitivan odnos prema cjeloživotnom obrazovanju omogući daljnji razvoj poduzetništva i poduzetnika,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.

6.	Potpora za savjetovanje i mentoriranje poduzetnika

Članak 24.

Potpora za savjetovanje i mentoriranje poduzetnika dodjeljuje se za savjetodavnu i mentorsku djelatnost usmjerenu jačanju poduzetničkih kompetencija odnosno podizanju razine poduzetničkih znanja i vještina poduzetnika početnika i ostalih poduzetnika, a osobito za: 
· stručne savjetodavne usluge poduzetnicima, kao i korisnicima poduzetničkih inkubatora i
· mentorske usluge poduzetnicima početnicima.

Poduzetnici početnici su subjekti malog gospodarstva koji u tijeku korištenja mentorskih usluga nisu registrirani duže od dvije godine.
Članak 25.

Potpora za savjetodavne usluge iz članka 24. ove Odluke iznosi do 50% opravdanih troškova, a potpore za mentorske usluge poduzetnicima početnicima iznose do 200,00 kuna po satu mentoriranja, a najviše za mentoriranje pojedinog poduzetnika početnika do 1.000,00 kuna.

Opravdanim troškovima za korištenje potpore iz članka 24. ove Odluke smatraju se troškovi:
· rada zaposlenika ukoliko su direktno vezani uz prijavljeni program, projekt ili aktivnost,
· vanjskih suradnika.

Članak 26.

Pravo prijave za korištenje potpore iz članka 24. ove Odluke imaju poduzetničke potporne institucije evidentirane u Jedinstvenom registru poduzetničke infrastrukture. 

Članak 27.

Potpora iz članka 24. ove Odluke dodjeljuje se pod uvjetima iz članka 5. ove Odluke i sljedećim uvjetima:
· da je program, projekt ili aktivnost namijenjena korisnicima koji imaju prebivalište odnosno sjedište na području Županije,
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu ako se radi o poduzetniku koji je registriran manje od godinu dana od dana podnošenja prijave,
· da se program odnosno namjena za koju se traži potpora odnosi na pružanje stručnih i savjetodavnih i mentorskih usluga poduzetnicima u cilju olakšanog poslovanja i opstanka na tržištu,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.

7.	Potpora za promotivne aktivnosti

Članak 28.

Potpora za promotivne aktivnosti dodjeljuje se za organizaciju i nastupe na manifestacijama koje su od značaja za gospodarski razvoj i predstavljanje poduzetništva na području Županije, kojima se promiče i predstavlja Županija kao aktivni sudionik u razvoju poduzetništva, a osobito za organizaciju i nastupe:
· na sajmovima i izložbama,
· na znanstveno-stručnim skupovima,
· na festivalima, smotrama, natjecanjima i drugim srodnim manifestacijama.

Članak 29.

Potpora iz članka 28. ove Odluke iznosi do 50% opravdanih troškova.

Opravdanim troškovima za korištenje potpore iz članka 28. ove Odluke smatraju se troškovi:
· najma i zakupa prostora,
· kotizacije,
· uvrštenja u sajamski katalog.
Članak 30.

Pravo prijave za korištenje potpore iz članka 28. ove Odluke imaju subjekti malog gospodarstva i  poduzetničke potporne institucije.
Članak 31.

Potpora iz članka 28. dodjeljuje se pod uvjetima iz članka 5. ove Odluke i sljedećim uvjetima:
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu ako se radi o poduzetniku koji je registriran manje od godinu dana od dana podnošenja prijave,
· da je program odnosno namjena za koju se traži potpora od značaja za gospodarski razvoj, te da se istom promiče poduzetništvo i predstavlja Županija kao aktivni sudionik u razvoju poduzetništva,
· da su troškovi za namjenu za koju se traži potpora nastali od 1. siječnja tekuće godine do dana podnošenja prijave za dodjelu potpore.

8.	Potpora za učeničko poduzetništvo 

Članak 32.

	Potpora za učeničko poduzetništvo dodjeljuje se za organizaciju radionica i drugih oblika edukacije za učenike i studente u cilju poticanja cjeloživotnog učenja učenika i studenata, razvoja poduzetničkih kompetencija i kulture poduzetništva, a osobito za:
- 	organizaciju radionica i drugih oblika edukacije za učenike i studente,
- 	tiskanje brošura, letaka i slično,
- 	sudjelovanje na konferencijama, okruglim stolovima i slično,
- 	druge oblike poticanja poduzetništva kod učenika i studenata.

Članak 33.

	Potpora iz članka 32. ove Odluke iznosi do 100% opravdanih troškova.

	Opravdanim troškovima za korištenje potpore iz članka 32. ove Odluke smatraju se troškovi:
· najma i zakupa prostora,
· rada zaposlenika ukoliko su direktno vezani uz prijavljeni program, projekt ili aktivnost, 
· vanjskih suradnika, 
· izrade i prezentacije radnih materijala i proizvoda,
· putni troškovi,
· ostali troškovi provedbe programa, projekta ili aktivnosti.

Članak 34.

	Pravo prijave za korištenje potpore iz članka 32. ove Odluke imaju subjekti malog gospodarstva i poduzetničke potporne institucije.

Članak 35.

	Potpora iz članka 32. dodjeljuje se pod uvjetima iz članka 5. ove Odluke i sljedećim uvjetima:
· da je podnositelj prijave registriran najmanje tri mjeseca do trenutka podnošenja prijave,
· da podnositelj prijave ima najmanje jednog zaposlenog u prethodnoj i tekućoj poslovnoj godini ili u prethodnom mjesecu, ako se radi o poduzetniku koji je registriran manje od godinu dana od dana podnošenja prijave,
· da je program, projekt ili aktivnost namijenjena učenicima i studentima s područja Županije u cilju razvoja poticajnog okruženja za razvoj poduzetničkih kompetencija i razvoja kulture poduzetništva,
- 	da su troškovi za namjenu za koju se traži potpora nastali od dana potpisivanja ugovora iz članka 43. ove Odluke do 31. kolovoza iduće godine.

III.	POSTUPAK DODJELE POTPORA

Članak 36.

		Postupak dodjele potpora iz članka 6. Odluke pokreće se i provodi temeljem javnog poziva koji se objavljuje na internetskim stranicama Županije, osim za potpore iz točke 1. toga članka. 

Članak 37.

Javni poziv sadrži podatke o:
· nazivu tijela koje objavljuje javni poziv,
· predmetu javnog poziva,
· namjeni i visini moguće potpore,
· uvjetima za podnošenje prijava,
· potrebnoj dokumentaciji,
· načinu, mjestu i roku podnošenja prijava,
· načinu objave odluke o dodjeli potpore.

Tekst javnog poziva objavljuje se na internetskim stranicama Županije. 

Javni poziv je otvorenu roku određenom Planom dodjele potpora.

Povjerenstvo može privremeno obustaviti zaprimanje prijava po javnom pozivu ukoliko ocijeni da je u okviru zaprimljenih prijava zatraženi iznos potpora veći od planiranog iznosa sredstava za tu namjenu u Proračunu. Ako se planirana sredstva ne dodijele u cijelosti nakon privremene obustave, postupak zaprimanja prijava nastavit će se do utroška sredstava, odnosno u trajanju onoliko dana koliko je preostalo od privremene obustave do isteka roka za podnošenje prijava utvrđenog javnim pozivom.

	Prijave pristigle nakon privremene obustave zaprimanja prijava po javnom pozivu, a prije ponovnog nastavka zaprimanja prijava, neće se razmatrati.  

Prijava za dodjelu potpora podnosi se na obrascu koji utvrđuje Povjerenstvo iz članka 38. ove Odluke. Prijavi se obvezno prilažu i dokazi o ispunjavanju uvjeta utvrđenih ovom Odlukom.

Članak 38.

Postupak razmatranja, ocjenjivanja i vrednovanja podnesenih prijava provodi Povjerenstvo za potpore u poduzetništvu (u nastavku: Povjerenstvo).

Povjerenstvo čine predsjednik i četiri člana koje imenuje župan.

Članak 39.

U izvršavanju svoje zadaće Povjerenstvo obavlja sljedeće poslove:
· odlučuje o objavi javnog poziva za prikupljanje prijava za dodjelu potpore,
· propisuje obrazac prijave za dodjelu potpore s dokaznim sredstvima o ispunjavanju uvjeta,
· razmatra podnesene prijave i utvrđuje ispunjavanje uvjeta za dodjelu potpore,
· ocjenjuje i vrednuje podnesene prijave,
· utvrđuje prijedlog za dodjelu potpore,
· odlučuje o privremenoj obustavi zaprimanja prijava za dodjelu potpora,
· obavlja druge poslove u provođenju ove Odluke.

Članak 40.

Povjerenstvo radi na sjednicama koje saziva predsjednik Povjerenstva.
Povjerenstvo odlučuje većinom glasova ukupnog broja članova.

Ukoliko bi u odlučivanju o dodjeli određene potpore član Povjerenstva zbog imovinskog ili drugog osobnog interesa bio u sukobu interesa prema pravilima propisanim za sukob interesa službenika i namještenika u lokalnoj i područnoj (regionalnoj) samoupravi, dužan je o tome izvijestiti predsjednika Povjerenstva te će biti izuzet iz rada i odlučivanja Povjerenstva o tom pitanju.

O radu Povjerenstva vodi se zapisnik.

Stručne i administrativne poslove za Povjerenstvo obavlja upravno tijelo Županije nadležno za poslove gospodarstva.

Članak 41.

Prijave se obrađuju te se o njima odlučuje redoslijedom zaprimanja.

Nepotpune prijave neće se razmatrati.

Članak 42.

Odluku o dodjeli potpore donosi župan na prijedlog Povjerenstva.

Odluka iz stavka 1. obvezno se objavljuje na internetskim stranicama Županije najkasnije u roku od 15 dana od dana njezinog donošenja.

	Obavijest prijavitelju da mu potpora nije dodijeljena i obavijest o nepotpunoj prijavi dostavlja se prijavitelju putem elektroničke pošte i smatra se zaprimljenom danom isporuke elektroničke pošte prijavitelju.

Članak 43.

	Podnositelj prijave na javni poziv može podnijeti prigovor na odluku iz članka 42. stavka 1. ove Odluke u roku od 8 dana od dana objave odluke na internetskim stranicama Županije, odnosno u roku od osam dana od dana isporuke elektroničkim putem obavijesti da mu potpora nije dodijeljena ili od dana isporuke obavijesti o nepotpunoj prijavi.

	O podnesenim prigovorima Župan odlučuje u roku od 15 dana od dana isteka rokova iz stavka 1. ovoga članka.

	Istekom roka za prigovor, odnosno donošenjem odluke Župana o pristiglim prigovorima, odluka iz članka 42. stavka 1. ove Odluke postaje konačna.

Članak 44.

	S korisnikom potpore iz članka 6. Odluke zaključuje se ugovor osim za potpore iz točke 1. i 3. 
toga članka. Ugovorom se uređuju međusobna prava i obveze korisnika i Županije. 

Članak 45.

			Nadzor nad odobrenim potporama provodi upravno tijelo Županije nadležno za poslove gospodarstva.

	Ukoliko se utvrdi nenamjensko korištenje sredstava, ili se sredstva ne utroše ili djelomično utroše za namjenu za koju su odobrena, prijavitelj je u obvezi odobrena sredstva, odnosno neutrošeni dio sredstava vratiti u Proračun.
IV.	PRIJELAZNE I ZAVRŠNE ODREDBE

Članak 46.

Izrazi koji se u ovoj Odluci koriste za osobe u muškom rodu su neutralni i odnose se na muške i na ženske osobe.

Članak 47.

Danom stupanja na snagu ove Odluke prestaje važiti Odluka o potporama za poticanje razvoja poduzetništva na području Osječko-baranjske županije ("Županijski glasnik" broj 8/14., 7/18., 4/19., 6/19. i 2/21.).

	Povjerenstvo imenovano temeljem Odluke iz stavka 1. ovog članka nastavlja i dalje obavljati svoje zadaće, do opoziva.

Članak 48.

Ova Odluka stupa na snagu osmog dana nakon objave u "Županijskom glasniku".

